དེ་ཡང་འབྱུང་བ་ཞེས་པ་ནི་བྱུང་བའི་མ་འོང་བ་སྟེ་སྐྱེས་པའི་དོན་དང་དེ་ཡང་མི་དང་དུད་འགྲོ།བྱ་ལ་སོགས་པའི་སེམས་ཅན་དང་རྩྭ་རྩི་ཤིང་དང་སྔོ་མེ་ཏོག།དེ་བཞིན་དུ་སྟོང་ཁམས་ཆེན་མོ་དང་ཉི་ཟླ་སྐར་གསུམ་ལ་སོགས་པའི་འཇིག་རྟེན་བྱ་དངོས་ཡོད་ཚད་ཐོག་མར་བྱུང་བ་དང་བར་དུ་གནས་བ་མཐའ་མར་འཇིག་པ་ནི་འཇིག་རྟེན་གྱི་ཆོས་ཉིད་ཅིག་ཏུ་གྲུབ་པ་དང་དེ་དག་སོ་སོ་ཆགས་གནས་འཇིག་གསུམ་གྱི་གོ་རིམ་འབྱུང་བ་ནི་དཀྱིལ་འཁོར་ཆེན་མོ་གསུམ་གྱིས་གནོན་ཤུགས་ཕ་རོལ་གྱི་རྒྱུ་སྐར་དག་ཐེབས་པ་ཡིན་ཏེ་འབྱུང་བ་མེ་ཡིས་དཀྱིལ་འཁོར་ཆེན་གྱི་མཐའ་རུ་འབྱུང་ལྔའི་རྡུལ་ཕྲ་རབ་མང་པོ་དུས་ཡུན་ཤིན་ཏུ་རིང་པོར་ནང་ཕན་ཚུན་འཐབ་ནས་རླུང་གིས་སའི་རྡུལ་ཕྲ་མོ་མང་པོ་སྡུད་ལེན་བྱས་ཏེ་ཆུ་ལ་འཐིམས།ཆུ་མེ་ཡིས་དྲོས་ནས་རིམ་གྱིས་འཐགས།མེ་མཁའ་ལ་ཡལ་ནས་འབྱུང་ལྔ་བསྡུས།དེ་ལྟར་བསྐལ་བ་ཁྲི་ཕྲག་མང་པོར་འབྱུང་ནུས་གཅིག་བླངས་གཅིག་བསྡུ་ཡིས་འབྱུང་མེ་ཁམས་ཀྱི་འཁོར་སྐར་རྣམས་བྱུང་།དེ་བཞིན་དུ་འབྱུང་བ་ཆུ་ཡི་དཀྱིལ་འཁོར་ཆེན་མོ་མཐའ་རུ་གནས་བའི་འབྱུང་ལྔའི་རྡུལ་ཕྲ་རབ་མང་པོ་དེ་དག་དུས་ཡུན་ཤིན་ཏུ་རིང་པོར་ནང་ཕན་ཚུན་འཐབ་ནས་རླུང་གིས་སའི་རྡུལ་ཕྲ་མོ་མང་པོ་སྡུད་ལེན་གྱིས་ཆུ་ལ་འཐིམས།ཆུ་མང་དུ་འཕེལ་མེ་དྲོད་ཉམས།ཆུ་མཁའ་རུ་གནས་པའི་འབྱུང་ལྔ་འདུས།དེ་ལྟར་བསྐལ་མང་པོ་འབྱུང་ནས་གཅིག་བླངས་གཅིག་བསྡུ་ཡིས་འབྱུང་བ་ཆུ་ཁམས་གྱི་རྒྱུ་སྐར་མང་པོ་བྱུང་།འཁོར་སྐར་དེ་དག་ནང་ཕན་ཚུན་འཕྲོད་སྦྱོར་གྱིས་དབང་གིས་གཅིག་གྲོགས་གཅིག་གིས་གནངས་པས་ཡུན་རིང་པོར་གནས་པ་དང་དེ་དག་ནང་ཕན་ཚུན་མི་འཕྲོད་པའི་དབང་གིས་གཅིག་དགྲ་གཅིག་གིས་བྱས་ནས་འཇིག་པའི་སྣང་ཚུལ་ཐོན་བཞིན་ཡོད་དེ་དཔེར་ན་ནམ་ཞིག་འབྱུང་བ་མེ་ཁམས་ཀྱི་འཁོར་དག་རིམ་གྱིས་འཁོར་ནས་འབྱུང་བ་ཆུ་ཡི་དཀྱིལ་འཁོར་ཆེན་མོའི་ཉེ་སར་འབྱོར་ན་རང་བཞིན་གྱིས་འཇིག་ཅིང་རིམ་བཞིན་འབྱུང་བ་ཆུ་ཡི་ཁམས་ལ་འགྱུར་འགྲོ་བཞིན་ཡོད།རྒྱུ་རྐྱེན་དེ་དག་གི་དབང་གིས་འབྱུང་ལྔའི་གྲུབ་པའི་འཁོར་སྐར་སོ་སོ་ཆགས་ཚུལ་དོ་སྙོམས་མིན་པ་དང་དེ་དག་འགའ་ཞིག་ཞིག་འབྱུང་མེ་ཡི་རང་བཞིན་ཤས་ཆེ་བ་དང་འགའ་ཞིག་འབྱུང་བ་ཆུ་ཡི་རང་བཞིན་ཤས་ཆེ་བ།ཡང་འགའ་ཞིག་འབྱུང་བ་རླུང་གི་རང་བཞིན་ཤས་ཆེ་བ་ཡིན་ཏེ་གཟའ་ཉི་མ་དང་མིག་དམར་གཉིས་ནི་འབྱུང་བ་མེ་ཡི་ཁམས་ཤས་ཆེ་བ་དང་ཟླ་བ་དང་ལྷག་པ་གཉིས་ནི་འབྱུང་ཆུ་ཁམས་ཤས་ཆེ་བ་དང་ཕུར་བུ་ནི་འབྱུང་བ་རླུང་ཁམས་ཤས་ཆེ་བ།པ་སངས་དང་སྤེན་པ་གཉིས་ནི་འབྱུང་བ་ཆུ་ཁམས་ཤས་ཆེ་བ་ལྟ་བུ་དང་།དེ་བཞིན་དུ་སྨིན་དྲུག་དང་རྒྱལ།མཆུ་།གྲེ།ས་ག།ཁྲུམས་སྟོད།བྲ་ཉེ་བཅས་བདུན་ནི་འབྱུང་བ་མེས་ཁམས་ཤས་ཆེ་བ་དང་།སྣར་མ་དང་ལྷག་མཚམ།སྨྲོན།ཆུ་སྨད།གྲོ་བཞིན།བྱི་བཞིན།མོན་གྲུ་བཅས་ནི་འབྱུང་བ་ས་ཁམས་ཤས་ཆེ་བ་དང་།མགོ་དང་ནབས་སོ།དབོ།མེ་བཞི།ནག་པ།ས་རི།ཐ་སྐར་བཅས་ནི་འབྱུང་བ་རླུང་ཁམས་ཤས་ཆེ་བ།ལག་དང་སྐག།སྣུབས།ཆུ་སྟོད།མོན་གྲེ།ཁྲུམས་སྨད།ནམ་གྲུ་བཅས་ནི་འབྱུང་བ་ཆུ་ཁམས་ཤས་ཆེ་ལ།འབྱུང་བ་དེ་དག་འཕེལ་འགྲིབས་སམ་ནང་ཕན་ཚུན་འཕྲད་པའི་སྐབས་ཁམས་མཐུན་མིན་དབང་གིས་དགེ་དང་མི་དགེ་བའི་བྱ་བ་སྣ་ཚོགས་འབྱུང་བ་ནི་ཕྱི་རོལ་ཡུལ་གྱི་དངོས་པོ་མངོན་སུམ་དུ་མཐོང་རྒྱུ་ཡོད།གཞན་ཡང་དཀར་དམར་སེར་ནག་ལ་སོགས་པའི་ཁ་དོག་དང་གསེར་དངུལ་ལ་སོགས་པའི་རིན་ཆེན་རིགས་ཀྱི་སྨན་དང་གངས་ཐིགས་དང་ཅོང་ཞུ་ལས་སོགས་པའི་རྡོ་སྨན་གྱི་རིགས་དང་གསེར་གྱི་བྱེ་མ་དང་བྲག་ཞུན་ལ་སོགས་པའི་ས་སྨན་གྱི་རིགས།ཨ་རུ་ར་དང་ཛ་ཏི་ལ་སོགས་པའི་ཤིང་སྨན་གྱི་རིགས།ཧོང་ལེན་དང་སུམ་ཅུ་ཏིག་ལ་སོགས་པའི་སྔོ་སྨན་གྱི་རིགས།གླ་རྩི་དང་དོམ་མཁྲིས་ལ་སོགས་པའི་རྩི་སྨན་གྱི་རིགས།ཤྭ་བའི་ར་དང་བསེ་རུའི་ར་མཁྲིས་པ་དང་སྤྱང་ལྕེ་ལ་སོགས་པའི་སྲོག་ཆགས་གྱི་སྨན་ཏེ་རང་བྱུང་གི་སྨན་སྣ་མང་པོ་དང་རླུང་དང་མཁྲིས་པ།བད་ཀན་ལ་སོགས་པའི་ནད་ཀྱི་རིགས་དང།དྭངས་མ་དང་ཁྲག་ཤ་སོགས་པའི་ལུས་ཀྱི་ཟུངས་རྣམས་ཀྱང་འབྱུང་ལྔ་ཤས་ཆེ་ཆུང་གིས་བསྐྱེད་བཞིན་ཡོད་དེ་གྲུབ་པ་ལུས་ཀྱི་ལུས་ཀྱི་ཆགས་རྒྱུ་བཤད་ལས་ས་ལས་ཤ་དང་རུས་པ་སྣ་དྲི་སྐྱེད།།ཆུ་ལས་ཁྲག་དང་མེ་རོ་བརླན་པ་སྐྱེད།།མེ་ལས་དྲོད་དང་མདོག་གསལ་མིག་གཟུགས་སྐྱེད།།རླུང་ལས་དབུགས་དང་པགས་པ་རེག་བྱ་སྐྱེད།།མཁའ་ལས་བུ་ག་རྣ་བ་སྒྲ་སྐྱེད་འགྱུར།།ཞེས་དང་ལུས་མཚན་ཉིད་བཤད་པ་ལས་འབྱུང་བ་ལྔ་ལྡན་ཟས་ཀྱི་ཡོན་ཏན་གྱིས།།ལུས་འབྱུང་བ་ལྔ་བོ་རྒྱས་པར་བྱེད།།ཅེས་དང་རྒྱུད་བཞིའི་མཇུག་དོན་ཡོང་གཏད་ལས་འགྲོ་བའི་ལུས་འདི་འབྱུང་བ་བཞི་ལས་གྲུབ།།གསོ་བྱའི་ནད་ཀྱང་འབྱུང་བ་བཞི་ཡིས་བསྐྱེད།།གཉེན་པོའི་སྨན་ཡང་འབྱུང་བཞིའི་ངོ་བོ་ཉིད།།ལུས་ནད་གཉེན་པོ་བདག་ཉིད་གཅིག་ཏུ་འབྲེལ།།ཞེས་སོགས་གསུངས་བ་ལས་ང་ཚོས་ཤེས་ཐུབ་ནི་ཕྱིའི་སྣོད་བཅུད་ཀྱི་འཇིག་རྟེན་མ་ཟད།ནང་བཅུད་ཀྱི་སེམས་ཅན།དེ་མིན་འདོད་ཡོན་ལྔ་དང་ཤ་ཁྲག་ལུས་བཅས་ཀྱི་ཕུང་བོ།ཤེས་པ།ནད།སྨན།ཁ་དོག།སྲ་མཁྲེགས།བརླན་གཤེར་སོགས་ཀྱང་འབྱུང་ལྔ་ཤས་ཆེ་ཆུང་གིས་སྐྱེད་བཞིན་ཡོད་པ་ཤེས་ཐུབ་བོ།།